കിരീടം പാലം ടൂറിസം പദ്ധതി ഉടന് ആരംഭിക്കും മന്ത്രിമാരായ വി.ശിവന്കുട്ടിയും പി.എ.മുഹമ്മദ് റിയാസും സ്ഥലം സന്ദര്ശിച്ചു തിരുവനന്തപുരം: കിരീടം പാലം ടൂറിസം പദ്ധതി ആരംഭിക്കുന്നത് സംബന്ധിച്ചുള്ള നിര്ദ്ദേശം ടൂറിസം വകുപ്പ് അംഗീകരിച്ചതായി മന്ത്രി പി.എ. മുഹമ്മദ് റിയാസ് പറഞ്ഞു. മന്ത്രി വി. ശിവന്കുട്ടിക്കൊപ്പം നേമം മണ്ഡലത്തിലുള്ള വെള്ളായണി പാലം ഉള്പ്പെടുന്ന പദ്ധതി പ്രദേശം സന്ദര്ശിച്ച ശേഷമാണ് ഇക്കാര്യം അറിയിച്ചത്. പാലം ഉള്പ്പെടുന്ന പ്രദേശം അതിമനോഹരമാണെന്നും വാട്ടര് ടൂറിസത്തിനും ഫാം ടൂറിസത്തിനും അനുയോജ്യമായ സ്ഥലമാണെന്നും പറഞ്ഞ മന്ത്രി തൊട്ടടുത്ത ദിവസം തന്നെ ടൂറിസം ഉദ്യോഗസ്ഥര് സ്ഥലം സന്ദര്ശിക്കുമെന്നും അറിയിച്ചു. ലോക ടൂറിസം ദിനത്തില് മന്ത്രി വി.ശിവന്കുട്ടിയാണ് കിരീടം പാലം ടൂറിസം പദ്ധതി പ്രഖ്യാപിച്ചത്. മൂന്ന് പതിറ്റാണ്ടുകള്ക്ക് മുമ്ബ് ലോഹിതദാസിന്റെ തിരക്കഥയില് സിബി മലയില് സംവിധാനം ചെയ്ത മോഹന്ലാല് ചിത്രം കിരീടത്തിലൂടെ പ്രശസ്തി നേടിയ പാലമാണ് കിരീടം പാലം എന്ന വെള്ളായണി പാലം. മോഹന്ലാലും പാര്വതിയുമായുള്ള പ്രണയരംഗങ്ങളിലും കൂട്ടുകാരനായി അഭിനയിച്ച ശ്രീനാഥുമായുള്ള വൈകാരിക രംഗങ്ങളിലുമെല്ലാം പാലം ഒരു മുഖ്യകഥാപാത്രമായി സിനിമയോട് ചേര്ന്ന് നില്ക്കുന്നു. ഇതോടെയാണ് വെള്ളായണി പാലം കിരീടം പാലം എന്നും തിലകന് പാലം എന്നുമൊക്കെ അറിയപ്പെട്ടത്. പ്രകൃതിരമണീയമായ ഇവിടെ വിവിധ ഇനങ്ങളില്പ്പെട്ട പക്ഷികള് കൂട്ടത്തോടെ എത്താറുണ്ട്. കായലിനോടു ചേര്ന്ന് കുടുംബത്തോടൊപ്പം വന്നിരിക്കാനുള്ള കേന്ദ്രങ്ങള്, കായലില് ബോട്ടിംഗ്, കായല് വിഭവങ്ങള് രുചിക്കാനുള്ള സൗകര്യം എന്നിവയൊക്കെ സഞ്ചാരികള്ക്ക് ഒരുക്കാനാണ് ലക്ഷ്യമിടുന്നത്.